EASTWกำไรฉลุยอีกยาว
EASTW ยันปีนี้รายได้โตไม่ต่ำกว่า 1315% อัตรากำไรสุทธิดีขึ้น ขายน้ำดีมาก ลงทุนสร้างสระเก็บน้ำเพิ่มหลังนิคมฯ ตะวันออกฮิต ห่วงระดับน้ำในอ่างเก็บน้ำต่ำ
23 มิ.ย. 2555

EASTW ยันปีนี้รายได้โตไม่ต่ำกว่า 1315% อัตรากำไรสุทธิดีขึ้น ขายน้ำดีมาก ลงทุนสร้างสระเก็บน้ำเพิ่มหลังนิคมฯ ตะวันออกฮิต ห่วงระดับน้ำในอ่างเก็บน้ำต่ำ
นายนำศักดิ์ วรรณวิสูตร ผู้อำนวยการฝ่ายการเงินและบัญชี บริษัท จัดการและพัฒนาทรัพยากรน้ำภาคตะวันออก (EASTW) เปิดเผยว่า ปีนี้บริษัทคาดว่ารายได้จะเติบโตขึ้นไม่ต่ำกว่า 13-15% เมื่อเทียบกับปีก่อนที่เติบโตเพียง 8% และอัตรากำไรสุทธิจะดีกว่าปีก่อนที่ทำได้ 30.44% เนื่องจากบริหารต้นทุนและค่าใช้จ่ายได้ดีขึ้น เช่น วิธีการหมุนเวียนเรื่องไฟฟ้า และไตรมาสแรกมีอัตรากำไรสุทธิถึง 36.36%
ปีนี้บริษัทขายน้ำดิบเพิ่มขึ้นจากโครงการดาวเคมิคอล และตั้งแต่เดือน มี.ค.ที่ผ่านมา บริษัทได้ปรับราคาน้ำดิบเพิ่มประมาณ 57% รวมถึงนิคมอุตสาหกรรมภาคตะวันออกบางแห่งมีการสั่งซื้อน้ำดิบเพิ่มเนื่องจากมีลูกค้าย้ายการผลิตมาหลังประสบภัยน้ำท่วม
ตอนนี้นิคมฯ โซนภาคตะวันออกกำลังฮอต หลายนิคมฯ เริ่มซื้อที่ดินเปล่าเพิ่ม ขณะเดียวกันธุรกิจปิโตรเคมีและก๊าซธรรมชาติที่นิคมฯ เอเซีย จ.ระยอง มีการลงทุนเพิ่ม เช่น การสร้างโรงแยกก๊าซ 8 ของกลุ่ม ปตท. ทำให้ความต้องการใช้น้ำเพิ่มขึ้นในอนาคต
บริษัทจึงเตรียมงบลงทุนก่อสร้างระบบและแห่งเก็บน้ำ 3 ปี (2555-2557) ทั้งหมดกว่า 3,000 ล้านบาท ซึ่งปีนี้คาดว่าจะใช้ประมาณ 1,200 ล้านบาท สำหรับก่อสร้างสถานีสูบน้ำมาบตาพุดแล้วเสร็จภายในปีนี้ และการก่อสร้างแหล่งเก็บน้ำมีความจุ 55 ล้านลูกบาศก์เมตรต่อปี จากปัจจุบันมีความจุอยู่ที่ 300 ล้านลูกบาศก์เมตรต่อปี โดยเงินลงทุนทั้งหมดมาจากการกู้สถาบันการเงิน เพราะปัจจุบันบริษัทมีหนี้สินต่อทุน (ดี/อี) เพียง 0.5 เท่า
อย่างไรก็ตาม สถานการณ์น้ำในปัจจุบันบริษัทต้องเฝ้าระวังอยู่ เนื่องจากระดับน้ำในอ่างต่ำกว่าจุดเฝ้าระวังที่บริษัทกำหนดไว้ที่ 160 ล้านลูกบาศก์เมตรเล็กน้อย บริษัทต้องหาแผนสำรองหรือแหล่งน้ำเพิ่มแล้ว
“ตอนนี้ฝนทางภาคตะวันออกไม่ได้ตกเหมือนกรุงเทพฯ เราต้องเตรียมแผนสำรองน้ำไว้ และขออนุญาตสูบน้ำที่อ่างเก็บน้ำบางพระ อ่างเก็บน้ำที่หนองค้อ จ.ชลบุรี เข้ามาเพิ่มแล้ว ลดการพึ่งพาจากแหล่งน้ำจาก ระยองเพียงแห่งเดียว และมีต้นทุนในการสูบน้ำที่ลดลงด้วยเพราะระยะทางชลบุรีใกล้กว่า” นายนำศักดิ์ กล่าว